**QA dėl Fondo**:

**Fondo rekvizitai:**

**Labdaros ir paramos fondas “Maistas Ukrainai”**

Kodas 306028059

Adresas Gedimino pr. 35-2, 01109 Vilnius, Lietuva

**IBAN: LT157044090102980410**

SEB bankas

Swift code CBVILT2X

**Fondo steigėjas** - lietuviško kapitalo prekybos tinklas Novus, veikiantis Ukrainoje nuo 2009 metų. Detaliau žr. novus.ua

**Fondo tikslas:**

Sudaryti galimybes juridiniams ir fiziniams asmenims aukoti lėšas, reikalingas teikti paramai maistu Ukrainos gyventojams

**Kodėl reikia dar vieno fondo?**

Reikia, nes ar gali būti pagalbos Ukrainos gyventojams per daug. Vyksta karas ir tai bus dar vienas konkretus patikrintas kelias padėti nukentėjusiems žmonėms Kijeve ir apylinkėse. Fondas remsis lietuviško kapitalo prekybos tinklu Novus, kuris turi visas reikiamas kompetencijas ir infrastruktūrą užtikrinti, kad reikiamos prekės atsirastų reikiamose vietose su minimaliomis sąnaudomis. Būtent šią infrastruktūrą ir naudosime efektyviai ir skaidriai teikdami paramą Ukrainos žmonėms.

**Kodėl nepakanka jau esančių organizacijų?**

Kiekvienas prisideda kuo gali. Tokio karo Europa nematė jau 77 metus. Esamos organizacijos dirba daug, bet reikia daug didesnės apimties paramos. Pagrindinis iššūkis yra logistika. Padėti reikia šiandien, ir padėti turi visų pirmiausia tie, kas gali efektyviai tą daryti, kas turi logistikos grandinę.

Daug organizacijų savo veiklą nukreipusios į jau kirtusius sieną ukrainiečius ir pagalbą jiems. Tačiau Fondas turės patikrintą galimybę padėti žmonėms Kijeve, kituose Ukrainos miestuose. Matome tam didelį poreikį.

Šis fondas įkurtas verslininkų, taigi ir veiks siekdamas greičio, lankstumo, efektyvumo ir skaidrumo. Tikslas aprūpinti maistu žmones ten, kur Novus turi savo infrastruktūrą.

**Kodėl bendradarbiavimas bus su Novus?**

Novus yra lietuviško kapitalo prekybos tinklas veikiantis Kijeve ir jo apylinkėse jau nuo 2009 m., kuris turi logistiką ir jau dalina produktus natūra gautus iš partnerių Ukrainoje, Lenkijoje ir Lietuvoje bei kitų įmonių, kurios pasitiki šia logistine grandine. T.y. veikia jau patikrintas kelias.

**Koks yra logistinis kelias?**

Produktai bus perkami Lenkijoje, Lietuvoje, kitose ES šalyse ir gabenami iki sienos su Ukraina (UA), kur bus perkraunama į UA sunkvežimius. Šie sunkvežimiai keliaus į turimus sandėlius šalia Kijevo, iš kurių bus komplektuojamos siuntos į saugias Kijevo vietas, kur Raudonojo kryžiaus atstovai dalins paketus žmonėms.

Organizuojant logistiką pravers visos įprastinės prekybos tinklų kompetencijos, kurias turi išvystęs ir Novus: prekių atsekamumo užtikrinimas (t.y. bus užtikrinta, kad labdaros kroviniai tinkamai tvarkomi), saugus prekių laikymas (pagal sanitarines normas), pristatymo tikslumas, kiekių valdymas ir kt.

**Koks santykis su Raudonojo Kryžiaus organizacija?**

Fondas, Novus ir Ukrainos Raudonojo Kryžiaus organizacija veikia trišalio bendradarbiavimo pagrindu. Bendradarbiavimas su Raudonuoju Kryžiumi yra būtina sąlyga tiek dėl skaidrumo, tiek dėl atsiimančių labdarą gyventojų saugumo.

**Ar bus perkami produktai iš UA tiekėjų?**

Planuojame pirkti prekes iš ES tiekėjų, tačiau svarbiausia – kainos ir kokybės santykis. Jei turėsime galimybę pirkti pigiau Ukrainoje ar kitose šalyse, taip ir padarysime. Be abejonės, kategoriškai nepirksime RF pagamintos produkcijos.

**Kaip bus užtikrinamas veiklos skaidrumas?**

1. Produktai bus dalinami Ukrainos Raudonojo Kryžiaus kas atitinkamai patvirtins labdaros faktą.
2. Bus teikiamos reguliarios ataskaitos su foto fiksacija.
3. Tarptautinė audito kompanija PWC Lietuvoje patvirtino, kad bus Fondo auditoriumi.